[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.5.2008

COM(2008) 244 végleges

Javaslat

A TANÁCS HATÁROZATA

a 2007. évi Nemzetközi Kávémegállapodásnak az Európai Közösség nevében történő aláírásáról és megkötéséről szóló tanácsi határozatjavaslat módosításáról

(a Bizottság előterjesztése)

INDOKOLÁS

2008. március 27-én a Bizottság elfogadta a 2007. évi Nemzetközi Kávémegállapodásnak az Európai Közösség nevében történő aláírásáról és megkötéséről szóló tanácsi határozatjavaslatot. A Bizottság dokumentumának hivatkozási száma: COM(2008) 157 végleges. Az utóbbit elfogadás céljából továbbították a Tanácsnak.

A 2007. évi Nemzetközi Kávémegállapodás 40. cikkének (4) bekezdése azonban különös rendelkezéseket tartalmaz arról, hogy az Európai Közösség nyilatkozatot helyez letétbe a letéteményesnél, amely igazolja a Közösség kizárólagos hatáskörét.

Mivel a már elfogadott javaslat nem tartalmazza az említett hatáskörre vonatkozó nyilatkozatot, szükséges kiegészíteni a javaslatot annak érdekében, hogy a Tanács az Európai Közösség részéről történő teljes aláírási és megkötési eljárásról határozhasson.

E javaslat célja tehát, hogy módosítsa az első eljárás tárgyát képező, a COM(2008) 157 végleges dokumentumban lefektetett jogi eszközt annak érdekében, hogy a megállapodás 40. cikke (4) bekezdésének megfelelően mellékeljék a hatáskörre vonatkozó nyilatkozatot, és a 2. cikk szövegezése ennek megfelelően módosuljon. Mivel a már elfogadott változat nem említi az 1. cikkben a Nemzetközi Kávémegállapodás aláírását, ez a rendelkezés is beillesztésre kerül.

Mivel 2008. május 19-ére tervezik a hivatalos aláírási ceremóniát Londonban, rendkívül kívánatos lenne, hogy a Közösség készen álljon ezen a napon az aláírásra és a hatáskörre vonatkozó nyilatkozatot is tartalmazó jóváhagyó okirat letétbe helyezésére.

Annak érdekében hogy a Tanács a fenti időpontot megelőzően határozatot hozhasson, gyorsított eljárási kérelem kerül benyújtásra.

Javaslat

A TANÁCS HATÁROZATA

a 2007. évi Nemzetközi Kávémegállapodásnak az Európai Közösség nevében történő aláírásáról és megkötéséről szóló tanácsi határozatjavaslat módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, összefüggésben annak 300. cikke (2) bekezdésének első albekezdésével,

tekintettel a Bizottság javaslatára,

mivel:

(1) A 2007. évi Nemzetközi Kávémegállapodás 40. cikkének (4) bekezdése rendelkezik arról, hogy az Európai Közösség nyilatkozatot helyez letétbe a letéteményesnél, amely igazolja a Közösség kizárólagos hatáskörét az e megállapodás által szabályozott kérdésekben.

(2) A COM(2008) 157 végleges dokumentumban foglalt javaslathoz, amely a 2007. évi Nemzetközi Kávémegállapodás jóváhagyását javasolja a Tanácsnak, nem mellékelték a fenti nyilatkozatot.

(3) A COM(2008) 157 végleges dokumentumban lefektetett javaslatot ezért módosítani kell a fenti nyilatkozat beillesztése és kisebb módosítások végrehajtása céljából.

(4) E kiegészítés révén az Európai Közösség a lehető legrövidebb időn belül le tudja zárni a 2007. évi Nemzetközi Kávémegállapodás aláírási és jóváhagyási eljárását,

A KÖVETKEZŐKÉPPEN HATÁROZOTT:

1. cikk

A COM(2008) 157 végleges dokumentumban lefektetett javaslat első cikke a következőképpen módosul:

„A 2007. évi Nemzetközi Kávémegállapodást az Európai Közösség nevében a Tanács aláírja és jóváhagyja. A megállapodás szövegét csatolták e határozathoz.”

2. cikk

A COM(2008) 157 végleges dokumentumban lefektetett javaslat 2. cikke a következőképpen módosul:

„A Tanács elnöke felhatalmazást kap, hogy 2008. augusztus 31-ét megelőzően kijelölje a megállapodás aláírására, valamint a jóváhagyó okiratnak és az ahhoz csatolt, e határozat mellékletét képező, a megállapodás 40. cikke szerinti hatáskörre vonatkozó nyilatkozatnak a letéteményesnél való letétbe helyezésére a Közösség nevében jogosult személyt.”

Kelt Brüsszelben,

a Bizottság részéről

az elnök

MELLÉKLET

AZ EURÓPAI KÖZÖSSÉG NYILATKOZATA A 2007. ÉVI NEMZETKÖZI KÁVÉMEGÁLLAPODÁS 40. CIKKÉNEK (4) BEKEZDÉSÉVEL ÖSSZHANGBAN

A 2007. évi Nemzetközi Kávémegállapodás 40. cikkének (4) bekezdésének megfelelően, ez a nyilatkozat azon hatásköröket jelöli meg, amelyeket a tagállamok a megállapodás által szabályozott területeken a Közösségre ruháztak át.

Az Európai Közösség nyilatkozik arról, hogy az Európai Közösséget létrehozó szerződés értelmében a megállapodás által szabályozott kérdések a közös kereskedelempolitika keretében az Európai Közösség kizárólagos hatáskörébe taroznak, ezért a tagállamok nem fogják megerősíteni a megállapodást.